

**คำสั่งสำนักงานทะเบียนหุ้นส่วนบริษัทกลาง**

**ที่ ๖๖/๒๕๕๘**

**เรื่อง กำหนดหลักเกณฑ์และเอกสารประกอบคำขอจดทะเบียนจัดตั้งและเพิ่มทุนจดทะเบียน**

**ห้างหุ้นส่วนและบริษัทจำกัด**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

เพื่อให้การจดทะเบียนจัดตั้งและเพิ่มทุนของห้างหุ้นส่วนและบริษัทจำกัด ซึ่งมีทุนจำนวนมากเป็นไปด้วยความถูกต้องตรงกับข้อเท็จจริงที่ขอจดทะเบียน

อาศัยอำนาจตามความใน ข้อ ๓ วรรคสาม แห่งกฎกระทรวงจัดตั้งสำนักงานทะเบียนหุ้นส่วนบริษัทแต่งตั้งนายทะเบียน และกำหนดหลักเกณฑ์และวิธีการในการจดทะเบียนห้างหุ้นส่วนและบริษัทจำกัด พ.ศ. ๒๕๔๙ ออกตามความในประมวลกฎหมายแพ่งและพาณิชย์ นายทะเบียนกลางจึงมีคำสั่งดังต่อไปนี้

๑. ให้ยกเลิกคำสั่งสำนักงานทะเบียนหุ้นส่วนบริษัทกลาง ที่ ๑๓/๒๕๕๘ เรื่อง กำหนดหลักเกณฑ์และเอกสารประกอบคำขอจดทะเบียนจัดตั้งและเพิ่มทุนจดทะเบียนห้างหุ้นส่วนและบริษัทจำกัดลงวันที่ ๓๐ มกราคม ๒๕๕๘

๒. กรณีการจดทะเบียนจัดตั้งห้างหุ้นส่วนและบริษัทจำกัดที่มีทุนที่ขอจดทะเบียนเกินกว่า ๕,๐๐๐,๐๐๐ บาท (ห้าล้านบาท) หรือกรณีเพิ่มทุนทำให้ห้างหุ้นส่วนและบริษัทจำกัดมีทุนจดทะเบียนเกินกว่า ๕,๐๐๐,๐๐๐ บาท (ห้าล้านบาท) ให้จัดส่งเอกสารประกอบคำขอจดทะเบียนตามระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัทจำกัด พ.ศ. ๒๕๕๔ และเอกสารเพิ่มเติมดังนี้

(๑) การจดทะเบียนจัดตั้งห้างหุ้นส่วนและบริษัทจำกัด

(๑.๑) กรณีชำระด้วยเงิน ให้จัดส่งเอกสารหลักฐานที่ธนาคารออกให้เพื่อรับรองหรือแสดงว่าหุ้นส่วนผู้จัดการหรือกรรมการที่มีอำนาจลงนามคนใดคนหนึ่งได้รับชำระเงินลงหุ้นหรือเงินค่าหุ้นตามจำนวนที่ชำระไว้แล้ว พร้อมคำขอจดทะเบียนจัดตั้ง

เมื่อนายทะเบียนมีคำสั่งรับจดทะเบียนแล้ว ให้จัดส่งเอกสารหลักฐานที่ธนาคารออกให้เพื่อรับรองหรือแสดงว่าห้างหุ้นส่วนและบริษัทจำกัดได้รับเงินลงหุ้นหรือเงินค่าหุ้นที่หุ้นส่วนผู้จัดการหรือกรรมการเก็บรวบรวมไว้แล้ว ภายใน ๑๕ วันนับแต่วันที่นายทะเบียนมีคำสั่งรับจดทะเบียน

(๑.๒) กรณีชำระด้วยทรัพย์สิน ให้จัดส่งหนังสือยืนยันของผู้เป็นเจ้าของทรัพย์สินว่าจะโอนกรรมสิทธิ์ในทรัพย์สินให้แก่ห้างหุ้นส่วนหรือบริษัทจำกัด หรือหนังสือยืนยันว่าจะให้ห้างหุ้นส่วนใช้ทรัพย์สินพร้อมคำขอจดทะเบียนจัดตั้ง

เมื่อนายทะเบียนมีคำสั่งรับจดทะเบียนแล้ว ให้จัดส่งเอกสารหลักฐานดังต่อไปนี้ภายใน ๙๐ วันนับแต่วันที่นายทะเบียนมีคำสั่งรับจดทะเบียน

(ก) ทรัพย์สินประเภทอสังหาริมทรัพย์หรือทรัพย์สินที่มีทะเบียน ให้ส่งสำเนาหลักฐานซึ่งแสดงห้างหุ้มส่วนหรือบริษัทจำกัดเป็นเจ้าของกรรมสิทธิ์

(ข) ทรัพย์สินประเภทอื่น ให้ส่งสำเนาบัญชีแสดงรายละเอียดและมูลค่าทรัพย์สินที่นำมาลงทุน

(ค) ทรัพย์สินซึ่งผู้เป็นหุ้นส่วนนำมาให้ห้างหุ้นส่วนใช้แทนการลงหุ้น ให้จัดส่งสัญญาให้ใช้ทรัพย์สิน

(๒) การจดทะเบียนเพิ่มทุนห้างหุ้นส่วนและบริษัทจำกัด

(๒.๑) กรณีชำระด้วยเงิน ให้จัดส่งเอกสารหลักฐานที่ธนาคารออกให้ เพื่อรับรองหรือแสดงว่าห้างหุ้นส่วนหรือบริษัทจำกัดได้รับชำระเงินลงหุ้นหรือเงินค่าหุ้นแล้ว

(๒.๒) กรณีชำระด้วยทรัพย์สิน ให้จัดส่งหนังสือชี้แจ้งยืนยันการรับชำระค่าลงหุ้นหรือค่าหุ้นด้วยทรัพย์สินของห้างหุ้นส่วนหรือบริษัทจำกัด พร้อมทั้งเอกสารหลักฐานดังต่อไปนี้

(ก) ทรัพย์สินประเภทอสังหาริมทรัพย์ที่มีทะเบียน ให้ส่งสำเนาหลักฐานซึ่งแสดงว่าห้างหุ้นส่วนหรือบริษัทจำกัดเป็นเจ้าของกรรมสิทธิ์

(ข) ทรัพย์สินประเภทอื่น ให้ส่งสำเนาบัญชีแสดงรายละเอียดและมูลค่าทรัพย์สินที่นำมาลงทุน

(ค) ทรัพย์สินซึ่งผู้เป็นหุ้นส่วนนำมาให้ห้างหุ้นส่วนใช้แทนการลงหุ้น ให้จัดส่งสัญญาให้ใช้ทรัพย์สิน

เอกสารตาม (๒.๑) และ (๒.๒) ให้จัดส่งพร้อมกับคำขอจดทะเบียน

๓. ในกรณีที่ห้างหุ้นส่วนหรือบริษัทจำกัดไม่จัดส่งเอกสารหลักฐานเพิ่มเติมต่อนายทะเบียนภายในระยะเวลาที่กำหนด ตาม ๒. (๑) (๑.๑) และ (๑.๒) อาจเป็นเหตุให้นายทะเบียนพิจารณาเพิกถอนการจดทะเบียนได้

๔. บรรดาคำขอจดทะเบียนซึ่งได้ยื่นขอจดทะเบียนไว้ก่อนที่คำสั่งนี้ใช้บังคับ ให้เป็นไปตามคำสั่งที่ใช้บังคับอยู่ในขณะยื่นคำขอจดทะเบียนนั้น

ทั้งนี้ ตั้งแต่วันที่ ๑ เมษายน พ.ศ. ๒๕๕๘ เป็นต้นไป

สั่ง ณ วันที่ ๒๔ มีนาคม ๒๕๕๘

ผ่องพรรณ เจียรวิริยะพันธ์

อธิบดีกรมพัฒนาธุรกิจการค้า

นายทะเบียนกลาง